 भद्रघट दी कत्थ :- पाटलीपुत्र नग्गरै च शुभदत्त नां दा दा इक्क लकड़ियां बेचने आला रौह्‌न्दा हा।  ओह् रोज जंगला चा लकड़ियां आनदा हा ते उनेंगी बेचियै अपना ते अपने परोआरै दा रुट्टि-टल्ला पूरा करदा हा।  इक्क बारी ओह् जंगलै च दूर अन्दर चली गेआ।  उत्थै उसी शैल टल्ले-बंधे लाए दे चार यक्ष लब्भे।  शुभदत्त उनेंगी दिक्खियै त्राहेआ पर उनें उसगी निर्धन समझियै गलाया-“तूं स्हाड़े कश नौकरी कर।  अस तेरे घरा दा नरबाह् करदे रौह्‌गे। ” शुभदत्त मन्नी गेआ ते उन्दी सेबा करन लग्गी पेआ।  रुट्टी खाने दा वेला होआ तां यक्ष आखन लगे-“सामनै पेदे भद्रघट चा स्हाढ़े आस्तै भोजन लेई आ। ” घड़े गी अन्दरा दा सक्खना दिक्खिय ओह् चुप्प खड़ोता रेहा।  चुप्प खड़ोते दे उसी दिक्खियै यक्ष हस्सियै बोले-शुभदत्त तुगी पता नेईं जे घड़े तूं हत्थ पाह्‌गा ते जे किश चाह्‌गा मिली जाग।  एह घड़ा मन-भान्दा भोजन देने आला ऐ। ” सच्चें गै शुभदत्तै नै जिसलै घड़े अन्दर हत्थ पाया तां उसी मनपसिन्दै दे भोजन मिले।  उसनै ओह् पदार्थ यक्षे गी खलाए ते आपूं बी खादे।  इस चाल्लीं शुभदत्ता नै नचैन्ती नै म्हीना भर उन्दी सेवा कीती।  म्हीना इक्क बीती जाने पर यक्ष उसी आखन लगे-“अस तेरी सेवा थमां खुश आं।  तूं मंग्ग तुई के देचै ?” शुभदत्त बोलेआ—जेकर तुस लोक मेरी सेवा थमां खुश ओ तां मिगी भद्रघट देई देओ।  यक्ष बोले-“तूं इसगी रक्खी नेईं सकगा कीजे एह् जेकर भज्जी गेआ तां इसनै नट्ठी जाना ऐ। ” “ इस करी कोई दूआ बर मंग्ग। ” पर शुभदत्त नेईं मन्नेआ।  यक्षें उसगी भद्रघट देई दित्ता।  शुभदत्त खुशी-खुशी घर आया तां घरै दे सब्भै जीब बी अति परसिन्न होए।  शुभदत्त घरै आलें शा चोरी चोरी भद्रघट शा खाने दीआं चीजां कड्ढदा ते दूए भाण्डें च पाइयैं घरै आलें कन्नै रलियै खन्दा हा। 